62018TJ0406_RES
Kawża T‑406/18
de Volksbank NV
vs
Il-Bord Uniku ta’ Riżoluzzjoni (SRB)
Sentenza tal-Qorti Ġenerali (L-Għaxar Awla Estiża) tat‑12 ta’ Frar 2025
“Unjoni ekonomika u monetarja – Unjoni bankarja – Mekkaniżmu Uniku ta’ Riżoluzzjoni tal-istituzzjonijiet ta’ kreditu u ta’ ċerti impriżi ta’ investiment (SRM) – Fond Uniku ta’ Riżoluzzjoni (SRF) – Deċiżjoni tas-SRB dwar il-kalkolu tal-kontribuzzjonijiet ex ante għall-perijodu ta’ kontribuzzjoni 2018 – Artikoli 4, 14 u 16 tar-Regolament Delegat (UE) 2015/63 – Prinċipju ta’ amministrazzjoni tajba”
Politika ekonomika u monetarja – Politika ekonomika – Mekkaniżmu Uniku ta’ Riżoluzzjoni tal-istituzzjonijiet ta’ kreditu u ta’ ċerti impriżi ta’ investiment (SRM) – Kontribuzzjonijiet ex ante għall-Fond Uniku ta’ Riżoluzzjoni (SRF) – Kalkolu ta’ dawn il-kontribuzzjonijiet ibbażat fuq l-aħħar rapporti finanzjarji annwali approvati u ċċertifikati fil‑31 ta’ Diċembru tas-sena ta’ qabel il-perjodu ta’ kontribuzzjoni – Rapporti finanzjarji li jikkorrispondu għal sena finanzjarja li bdiet matul is-sena ta’ qabel tal-aħħar preċedenti għall-imsemmi perijodu u li ngħalqet fis-sena preċedenti għal dan l-istess perijodu
(Regolament tal-Kummissjoni 2015/63, Artikoli 12(2) u 14(1) sa (3))
(ara l-punti 65 sa 67)
Politika ekonomika u monetarja – Politika ekonomika – Mekkaniżmu Uniku ta’ Riżoluzzjoni tal-istituzzjonijiet ta’ kreditu u ta’ ċerti impriżi ta’ investiment (SRM) – Kontribuzzjonijiet ex ante għall-Fond Uniku ta’ Riżoluzzjoni (SRF) – Determinazzjoni tal-kontribuzzjoni ta’ istituzzjoni – Metodu ta’ determinazzjoni tal-passiv nett – Fużjoni bejn istituzzjonijiet ta’ kreditu matul il-perijodu ta’ kontribuzzjoni – Żieda sinjifikattiva tal-passiv li tirriżulta minn din il-fużjoni – Użu ta’ data inerenti għal mumenti differenti tal-perijodu ta’ kontribuzzjoni – Prinċipju ta’ amministrazzjoni tajba – Obbligu tal-Bord Uniku ta’ Riżoluzzjoni (SRB) li jeżamina b’reqqa u b’imparzjalità l-elementi rilevanti kollha għall-kalkolu tal-kontribuzzjonijiet – Assenza ta’ teħid inkunsiderazzjoni tal-imsemmija elementi rilevanti – Ksur tal-prinċipju ta’ amministrazzjoni tajba – Inammissibbiltà
(Regolament tal-Parlament Ewropew u tal-Kunsill Nru 806/2014, il-punt (a) tat-tieni subparagrafu tal-Artikolu 70(2); Regolament tal-Kummissjoni 2015/63, Artikoli 4(1) u 14(1); Direttiva tal-Parlament Ewropew u tal-Kunsill 2014/59, Artikolu 103(2))
(ara l-punti 72, 85 sa 87, u 90 sa 92)
Politika ekonomika u monetarja – Politika ekonomika – Mekkaniżmu Uniku ta’ Riżoluzzjoni tal-istituzzjonijiet ta’ kreditu u ta’ ċerti impriżi ta’ investiment (SRM) – Kontribuzzjonijiet ex ante għall-Fond Uniku ta’ Riżoluzzjoni (SRF) – Determinazzjoni tal-kontribuzzjoni ex ante – Mument rilevanti għad-determinazzjoni tal-passiv totali ta’ istituzzjoni ta’ kreditu – Setgħa ta’ evalwazzjoni tal-Bord Uniku ta’ Riżoluzzjoni (SRB) – Limiti – Prinċipju ta’ amministrazzjoni tajba – Obbligu li jiġu riflessi b’mod preċiż id-daqs tal-istituzzjonijiet ikkonċernati u r-riskju assoċjat skont il-passiv tagħhom
(Karta tad-Drittijiet Fundamentali tal-Unjoni Ewropea, Artikolu 41; Regolament tal-Parlament Ewropew u tal-Kunsill Nru 806/2014, il-punt (a) tat-tieni subparagrafu tal-Artikolu 70(2); Regolament tal-Kummissjoni 2015/63, Artikoli 4(1) u 14(1); Direttiva tal-Parlament Ewropew u tal-Kunsill 2014/59, Artikolu 103(2))
(ara l-punti 73, 74, 77 u 78, u 80 sa 83)
Sunt
Adita b’rikors għal annullament, li hija laqgħet, il-Qorti Ġenerali tat deċiżjoni, għall-ewwel darba, dwar il-metodu ta’ kalkolu mill-Bord Uniku ta’ Riżoluzzjoni (SRB) tal-kontribuzzjonijiet ex ante tal-istituzzjonijiet taxxabbli u tal-komponenti ta’ dan il-kalkolu fil-każ ta’ fużjoni bejn żewġ istituzzjonijiet ta’ kreditu.
Fi żmien il-fatti tal-kawża, ir-rikorrenti, de Volksbank NV, li qabel kienet SNS Bank NV, kienet istituzzjoni ta’ kreditu stabbilita fil-Pajjiżi l-Baxxi.
Fl‑2016, il-grupp, kompost minn SNS Bank u miż-żewġ sussidjarji tagħha, kien is-suġġett ta’ ristrutturazzjoni li fi tmiemha, fil‑31 ta’ Diċembru 2016, dawn iż-żewġ sussidjarji ġew assorbiti minn SNS Bank u din tal-aħħar ingħatat l-isem ġdid de Volksbank, fl‑1 ta’ Jannar 2017 (iktar ’il quddiem il-“fużjoni tal‑2016”). Dan l-assorbiment wassal għall-irtirar tal-awtorizzazzjonijiet bankarji ta’ dawn iż-żewġ sussidjarji, u ħalla lir-rikorrenti fl‑2017 bħala l-uniku stabbiliment li jaqa’ fil-kamp ta’ applikazzjoni tar-Regolament Nru 806/2014 (
1
).
Permezz ta’ deċiżjoni tat‑12 ta’ April 2018 (
2
), is-SRB stabbilixxa l-kontribuzzjonijiet ex ante għas-SRF (iktar ’il quddiem il-“kontribuzzjonijiet ex ante”) (
3
), għas-sena 2018, tal-istituzzjonijiet li jaqgħu taħt id-dispożizzjonijiet ta’ dan l-aħħar regolament, fosthom ir-rikorrenti. Permezz ta’ ittra tat‑23 ta’ April 2018, De Nederlandsche Bank NV (DNB, Bank tal-Pajjiżi l-Baxxi), fil-kwalità tagħha ta’ awtorità nazzjonali ta’ riżoluzzjoni, ordnat lir-rikorrenti tħallas il-kontribuzzjoni ex ante tagħha għas-sena 2018, kif kienet ġiet stabbilita mis-SRB.
Fit‑8 ta’ Awwissu 2022, is-SRB adotta d-deċiżjoni kkontestata (
4
), li permezz tagħha rtira u ssostitwixxa d-deċiżjoni inizjali għal ċerti istituzzjonijiet fosthom ir-rikorrenti, sabiex jirrimedja n-nuqqas ta’ motivazzjoni ta’ din id-deċiżjoni, fid-dawl ta’ diversi deċiżjonijiet tal-Qorti tal-Ġustizzja (
5
). Sabiex jikkalkola l-passiv nett tar-rikorrenti u, għaldaqstant, il-kontribuzzjoni annwali bażika tagħha, is-SRB uża, minn naħa, l-ammont tat-totali tal-passiv tar-rikorrenti fil‑31 ta’ Diċembru 2016, u b’hekk ibbaża ruħu fuq data sussegwenti għall-fużjoni tal‑2016, u, min-naħa l-oħra, l-ammont medju tad-depożiti koperti tagħha, ikkalkolat fuq bażi trimestrali, matul is-sena 2016, b’tali mod li dan l-ammont kien għalhekk iddeterminat abbażi ta’ data li kienet fil-parti l-kbira preċedenti għal din il-fużjoni (iktar ’il quddiem il-“metodu użat mis-SRB”). Kien f’dan il-kuntest li, fid-dawl tal-metodu wżat mis-SRB, ir-rikorrenti, insostenn tar-rikors tagħha għal annullament tad-deċiżjoni kkontestata, ikkritikat b’mod partikolari lis-SRB talli uża data relatata ma’ mumenti differenti għall-finijiet tal-kalkolu tal-kontribuzzjoni ex ante tagħha.
Il-kunsiderazzjonijiet tal-Qorti Ġenerali
Preliminarjament, il-Qorti Ġenerali fakkret li mill-Artikolu 4(1) tar-Regolament Delegat 2015/63 (
6
) jirriżulta li s-SRB għandu jikkalkola l-kontribuzzjoni ex ante ta’ kull istituzzjoni abbażi tal-informazzjoni pprovduta minn din tal-aħħar u, speċifikament, permezz tal-aħħar rapporti finanzjarji annwali approvati u disponibbli sa mhux iktar tard mill‑31 ta’ Diċembru tas-sena ta’ qabel il-perijodu ta’ kontribuzzjoni (iktar ’il quddiem is-“sena N-1”), akkumpanjati mill-opinjoni tal-awditur statutorju jew tad-ditta tal-awditu. Barra minn hekk, hija kkonstatat li, b’teħid inkunsiderazzjoni taż-żmien neċessarju sabiex jiġu ffinalizzati tali rapporti finanzjarji, din l-informazzjoni tirrigwarda, bħala regola ġenerali, is-sena ta’ qabel tal-aħħar preċedenti għall-perijodu ta’ kontribuzzjoni kkonċernat jew, f’ċirkustanzi eċċezzjonali, sena finanzjarja li bdiet matul din is-sena ta’ qabel tal-aħħar u li ngħalqet matul is-sena N-1 (iktar ’il quddiem, għal dawn iż-żewġ perijodi, is-“sena ta’ referenza N-2”).
Fir-rigward tal-użu mis-SRB ta’ data relatata ma’ mumenti differenti għall-finijiet tal-kalkolu tal-passiv nett u għalhekk tal-kontribuzzjoni ex ante tar-rikorrenti, il-Qorti Ġenerali eżaminat jekk, meta s-SRB jieħu inkunsiderazzjoni l-ammont medju tad-depożiti koperti, ikkalkolat fuq bażi trimestrali, tas-sena ta’ referenza N-2 għall-finijiet tal-kalkolu tal-passiv nett, huwa jistax fl-istess ħin jieħu inkunsiderazzjoni, għal dan l-istess kalkolu, l-ammont tat-total tal-passiv, kif ikun fi tmiem is-sena ta’ referenza N-2, u mhux l-ammont medju tat-total tal-passiv ikkalkolat fuq bażi trimestrali, li jinkludi barra minn hekk l-ammont tad-depożiti koperti.
F’dan ir-rigward, il-Qorti Ġenerali rrilevat li la r-Regolament Delegat 2015/63, la d-Direttiva 2014/59, u lanqas ir-Regolament Nru 806/2014 ma jinkludu rekwiżiti speċifiċi dwar l-obbligu għas-SRB, fid-determinazzjoni tal-passiv nett, li jieħu inkunsiderazzjoni l-ammont tat-total tal-passiv fi tmiem is-sena ta’ referenza N-2 jew l-ammont medju tiegħu matul din is-sena. Konsegwentement, ir-Regolament Delegat 2015/63 (
7
) jagħti lis-SRB setgħa ta’ evalwazzjoni fir-rigward tal-mument rilevanti għad-determinazzjoni tal-ammont tal-passiv totali għall-finijiet tal-kalkolu tal-passiv nett.
Madankollu, fil-kuntest tal-eżerċizzju ta’ tali setgħa ta’ evalwazzjoni, il-Qorti Ġenerali ppreċiżat, minn naħa, li l-prinċipju ta’ amministrazzjoni tajba (
8
) jimponi fuq l-istituzzjonijiet u l-korpi tal-Unjoni l-obbligu li jeżaminaw b’reqqa u b’imparzjalità l-elementi rilevanti kollha tal-każ inkwistjoni. Min-naħa l-oħra, fir-rigward speċifikament tal-qasam ikkonċernat, il-kontribuzzjoni annwali bażika, kif prevista mid-Direttiva 2014/59 u mir-Regolament Nru 806/2014 (
9
), hija bbażata fuq ammont proporzjonali tal-passiv nett ta’ kull istituzzjoni meta mqabbel mal-passiv nett tal-istituzzjonijiet l-oħra. Tali proporzjon jirrifletti l-istruttura ġenerali tal-iskema tal-kontribuzzjonijiet ex ante, li abbażi tagħha l-kontribuzzjoni annwali bażika għandha qabel kollox tirrifletti d-daqs ta’ kull istituzzjoni f’termini tal-passiv tagħha (
10
).
Għalhekk, id-daqs ta’ istituzzjoni jikkostitwixxi fil-fatt l-ewwel indikatur tal-profil ta’ riskju tagħha, peress li iktar ma istituzzjoni tkun kbira, iktar huwa probabbli li, fil-każ ta’ diffikultà, is-SRB ser iqis li jkun fl-interess pubbliku li ssir ir-riżoluzzjoni tagħha u li jsir użu mis-SRF sabiex tiġi żgurata l-applikazzjoni effettiva tal-istrumenti ta’ riżoluzzjoni. Kien f’dan il-kuntest li l-Qorti Ġenerali diġà ddeċidiet li l-kontribuzzjoni annwali bażika għandha tirrifletti d-daqs tal-istituzzjonijiet sabiex jiġi żgurat li l-mekkaniżmu uniku ta’ riżoluzzjoni jingħata riżorsi finanzjarji suffiċjenti għall-finijiet ta’ applikazzjoni effiċjenti tal-istrumenti ta’ riżoluzzjoni. F’dawn iċ-ċirkustanzi, huwa s-SRB li għandu jikkalkola l-kontribuzzjonijiet annwali bażiċi b’mod li jirriflettu, b’mod suffiċjentement preċiż, id-daqs tal-istituzzjonijiet ikkonċernati kif ukoll ir-riskju assoċjat skont il-passiv tagħhom, b’tali mod li l-istituzzjonijiet li jkollhom passiv sinjifikattiv jħallsu kontribuzzjonijiet ex ante ogħla mill-istituzzjonijiet li jkollhom passiv iktar limitat – bla ħsara għall-aġġustament ta’ dawn il-kontribuzzjonijiet fid-dawl tal-indikaturi tar-riskju kkonċernati – u li l-istituzzjonijiet jiġu mħeġġa jadottaw metodi ta’ funzjonament inqas riskjużi billi jnaqqsu, b’mod partikolari, l-ammont tal-passiv nett tagħhom.
Issa, minkejja li l-metodu użat mis-SRB jista’, bħala regola ġenerali, jirrifletti, b’mod suffiċjentement preċiż, id-daqs tal-istituzzjonijiet ikkonċernati, dan jista’ jkun differenti f’ċerti każijiet partikolari li jistgħu jseħħu meta t-total tal-passiv u d-depożiti koperti ta’ istituzzjoni partikolari jgħaddu minn evoluzzjoni sinjifikattiva matul is-sena ta’ referenza N-2, li tmur lil hinn mill-flussi normali ta’ tali passiv matul is-sena. Din l-evoluzzjoni tista’ tirriżulta b’mod partikolari minn bidla fl-istruttura tal-imsemmija istituzzjoni, bħal dik li tirriżulta minn fużjoni jew assorbiment. Fid-dawl ta’ tali sitwazzjoni partikolari, mill-prinċipju ta’ amministrazzjoni tajba jirriżulta li s-SRB huwa obbligat jeżamina b’reqqa u b’imparzjalità l-elementi rilevanti kollha tal-każ inkwistjoni fil-kuntest tal-eżerċizzju tas-setgħa ta’ evalwazzjoni tiegħu.
Konsegwentement, meta istituzzjoni tippreżenta lis-SRB data konkreta, f’ċifri u verifikabbli, li minnha jirriżulta li, minħabba bidla sostanzjali fl-istruttura tagħha matul is-sena ta’ referenza N-2, it-total tal-passiv tagħha u l-ammont tad-depożiti koperti tagħha għaddew minn evoluzzjoni sinjifikattiva, b’tali mod li l-metodu ta’ kalkolu tal-passiv nett ma jkunx għadu jirrifletti d-daqs tagħha b’mod suffiċjentement preċiż, is-SRB għandu jieħu inkunsiderazzjoni tali elementi sabiex jiżgura ruħu li l-kalkolu tal-passiv nett tal-istituzzjoni kkonċernata josserva r-rekwiżiti preċedentement imsemmija.
F’dan il-każ, il-Qorti Ġenerali kkonstatat, qabelxejn, li l-fużjoni tal‑2016 bejn ir-rikorrenti u s-sussidjarji assorbiti kellha bħala konsegwenza li, fil‑31 ta’ Diċembru 2016, l-ammont tat-total tal-passiv tar-rikorrenti żdied b’mod sinjifikattiv, sa fejn kien jinkludi – kuntrarjament għall-ewwel tliet trimestri tas-sena 2016 – l-ammonti tat-totali tal-passiv u tad-depożiti koperti tal-imsemmija sussidjarji.
Sussegwentement, għall-kalkolu tal-passiv nett tar-rikorrenti u, għaldaqstant, tal-kontribuzzjoni annwali bażika tagħha, is-SRB uża l-ammont tat-total tal-passiv tar-rikorrenti fil‑31 ta’ Diċembru 2016, filwaqt li, għall-ammont tad-depożiti koperti li jitnaqqas mill-ammont tat-total tal-passiv, huwa ħa inkunsiderazzjoni l-ammont medju tad-depożiti koperti tagħha, ikkalkolat fuq bażi trimestrali, matul is-sena 2016
Fir-rigward tad-depożiti koperti li tnaqqsu mill-ammont tat-total tal-passiv fil-kuntest tal-kalkolu tal-passiv nett tar-rikorrenti, il-metodu użat mis-SRB ħa inkunsiderazzjoni biss parzjalment il-fużjoni tal‑2016. Għall-kuntrarju, fir-rigward tad-determinazzjoni tal-ammont tat-total tal-passiv tar-rikorrenti, is-SRB ibbaża ruħu biss fuq l-istat tat-total tal-passiv tagħha fil‑31 ta’ Diċembru 2016, jiġifieri fuq l-ammont li jirriżulta mill-fużjoni tal‑2016. B’hekk huwa ma ħax inkunsiderazzjoni l-ammonti tat-total tal-passiv tar-rikorrenti fi tmiem l-ewwel tliet trimestri tas-sena 2016, li ma kinux jinkludu t-total tal-passiv tas-sussidjarji assorbiti.
Issa, minn dawn l-elementi jirriżulta li l-kalkolu tat-total tal-passiv tagħha, jiġifieri l-ewwel komponent tal-kalkolu tal-passiv nett, kien ibbażat kompletament fuq is-sitwazzjoni tar-rikorrenti wara l-fużjoni tal‑2016, filwaqt li l-kalkolu tal-ammont tad-depożiti koperti tagħha, jiġifieri t-tieni komponent ta’ din l-istess operazzjoni, li kellu mbagħad jitnaqqas mit-total tal-passiv, kien ibbażat, fil-parti l-kbira tiegħu, fuq is-sitwazzjoni tar-rikorrenti qabel din il-fużjoni. Għaldaqstant, fid-dawl tal-portata tal-bidla ta’ dan il-passiv kollu permezz tal-fużjoni tal‑2016, tali kalkolu tal-passiv nett ma kienx jirrifletti, b’mod suffiċjentement preċiż, id-daqs tar-rikorrenti u, għaldaqstant, ir-riskju assoċjat. Għalhekk, is-SRB ma ħax inkunsiderazzjoni l-elementi rilevanti kollha tal-każ inkwistjoni fil-kuntest tal-eżerċizzju tas-setgħa ta’ evalwazzjoni tiegħu, sabiex jiżgura ruħu li l-kalkolu tal-passiv nett tar-rikorrenti kien josserva r-rekwiżiti msemmija preċedentement.
Konsegwentement, il-Qorti Ġenerali qieset li s-SRB eżerċita s-setgħa ta’ evalwazzjoni tiegħu fil-kuntest tal-kalkolu tal-kontribuzzjoni annwali bażika tar-rikorrenti b’mod li kien jikser l-Artikolu 4(1) tar-Regolament Delegat 2015/63 (
11
) kif ukoll il-prinċipju ta’ amministrazzjoni tajba u annullat id-deċiżjoni kkontestata sa fejn din kienet tikkonċerna lir-rikorrenti.
(
1
)	Regolament (UE) Nru 806/2014 tal-Parlament Ewropew u tal-Kunsill tal‑15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU 2014, L 225, p. 1).
(
2
)	Deċiżjoni tal-Bord Uniku ta’ Riżoluzzjoni SRB/ES/SRF/2018/03 tat‑12 ta’ April 2018 dwar il-kontribuzzjonijiet ex ante għall-2018 għall-Fond Uniku ta’ Riżoluzzjoni (iktar ’il quddiem id-“deċiżjoni inizjali”).
(
3
)	Skont l-Artikolu 70(2) tar-Regolament Nru 806/2014.
(
4
)	Deċiżjoni tal-Bord Uniku ta’ Riżoluzzjoni SRB/ES/2022/46 tat‑8 ta’ Awwissu 2022 li tirtira d-Deċiżjoni tal-Bord Uniku ta’ Riżoluzzjoni SRB/ES/SRF/2018/03, tat‑12 ta’ April 2018, dwar il-kontribuzzjonijiet ex ante għall‑2018 għas-SRF (iktar ’il quddiem id-“deċiżjoni kkontestata”).
(
5
)	Sentenza tal‑15 ta’ Lulju 2021, Il‑Kummissjoni vs Landesbank Baden‑Württemberg u SRB (C‑584/20 P u C‑621/20 P, EU:C:2021:601), u digrieti tat‑3 ta’ Marzu 2022, SRB vs Hypo Vorarlberg Bank (C‑663/20 P, mhux ippubblikat, EU:C:2022:162) u SRB vs Portigon u Il‑Kummissjoni (C‑664/20 P, mhux ippubblikata, EU:C:2022:161).
(
6
)	Regolament Delegat tal-Kummissjoni (UE) 2015/63 tal-21 ta’ Ottubru 2014 li jissupplimenta d-Direttiva 2014/59/UE tal-Parlament Ewropew u l-Kunsill fir-rigward tal-kontribuzzjonijiet ex ante għall-arranġamenti ta’ finanzjament ta’ riżoluzzjoni (ĠU 2015, L 11, p. 44, rettifika fil-ĠU 2017, L 156, p. 38)
(
7
)	B’mod speċifiku, l-Artikolu 4(1) u l-Artikolu 14(1) tar-Regolament 2015/63.
(
8
)	Kif previst fl-Artikolu 41 tal-Karta tad-Drittijiet Fundamentali tal-Unjoni Ewropea.
(
9
)	Artikolu 103(2) tad-Direttiva 2014/59 u l-punt (a) tat-tieni subparagrafu tal-Artikolu 70(2) tar-Regolament Delegat 806/2014.
(
10
)	Kif jirriżulta mix-xogħol preparatorju tad-Direttiva 2014/59 kif ukoll mill-premessa 5 tar-Regolament Delegat 2015/63.
(
11
)	Interpretat konformement mal-Artikolu 103(2) tad-Direttiva 2014/59 u mal-punt (a) tat-tieni subparagrafu tal-Artikolu 70(2) tar-Regolament Delegat 806/2014.